b'\n_START_ARTICLE_\nAlfred Krauss\n_START_SECTION_\nSremska ofenziva\n_START_PARAGRAPH_\nAvgusta 1914 je feldmar\xc5\xa1allaljtnant von Horstein s svojim 9. korpusom od\xc5\xa1el z jugovzhodne avstro-ogrske meje s Srbijo v Galicijo in za seboj pustil samo dve diviziji in nekaj manj\xc5\xa1ih enot, ki so pokrivale Srem, vzhodni del Slavonije in del ozemlja v bli\xc5\xbeini Beograda. V no\xc4\x8di med 5. in 6. septembrom 1914 je srbska 1. armada pod poveljstvom generala Bojovi\xc4\x87a prekora\xc4\x8dila Savo, napadla Srem in do jutra zavzela Zemun. Srbska vojska se je nato premaknila proti Fru\xc5\xa1ki gori in prodrla do trideset kilometrov globoko na avstro-ogrsko ozemlje._NEWLINE_Alfred Krauss je pri\xc5\xa1el na srbsko fronto 10. septembra 1914. Zbral je ostanke domobranskih enot 9. in sosednjega 8. korpusa, iz njih sestavil tako imenovan kombiniran korpus in prevzel njegovo poveljstvo. Skupaj s 104. domobransko brigado je nato v zahodnem Sremu vzpostavil obrambno \xc4\x8drto in ustavil prodiranje srbske \xc5\xa0umadijske divizije. Naslednji dan je Srbijo iz Bosne in Hercegovine napadel feldzeugmeister Oskar Potiorek in general Bojovi\xc4\x87 se je moral umaniti. Krauss je nato konec septembra na ve\xc4\x8d mestih prekora\xc4\x8dil Savo in ponekod prodrl petnajst kilometrov globoko na srbsko ozemlje. Na napad je takoj odgovorila srbska 2. armada pod poveljstvom generala Stefana Stefanovi\xc4\x87a in ustavila avstrijski prodor._NEWLINE_Kombiniranemu korpusu je poveljeval do decembra 1914. Januarja 1915 je prevzel poveljstvo 29. pehotne divizije in ji poveljeval do julija 1915. Kmalu po italijanskem napadu na Avstro-Ogrsko je postal na\xc4\x8delnik \xc5\xa1taba jugozahodne fronte, kamor je spadala tudi So\xc5\xa1ka fronta, zatem pa na\xc4\x8delnik \xc5\xa1taba tirolske fronte.\n_START_SECTION_\nSo\xc5\xa1ka fronta\n_START_PARAGRAPH_\n12. septembra 1917 je nem\xc5\xa1ki general\xc5\xa1tab izdelal na\xc4\x8drt za preboj italijanske fronte med Tolminom in Kobaridom. Napad naj bi izvedla 14. nem\xc5\xa1ka armada, v kateri je bilo osem avstro-ogrskih in sedem nem\xc5\xa1kih divizij. Alfred Krauss je kot general pehote poveljeval I. avstrijskemu korpusu._NEWLINE_Napad se je za\xc4\x8del 24. oktobra 1917. Kraussov I. korpus je pri preboju fronte igral klju\xc4\x8dno vlogo. Njegova naloga je bila zasesti \xc4\x8drto med Skutnikom (1.720m) in Stolom (1.673m) nad dolino reke U\xc4\x8dje zahodno od \xc5\xbdage in nato napredovati proti \xc4\x8centi (Tercentu) in Tilmentu. Njegova druga naloga je bila napad z Rombona proti prelazu Prevala ter pomo\xc4\x8d III. korpusu, ki je napadel v smeri proti Kobaridu. Nem\xc5\xa1ko-avstrijska ofenziva je dosegla mnogo ve\xc4\x8dji uspeh, kot so pri\xc4\x8dakovali, zato je kasneje dobila naziv \xc4\x8cude\xc5\xbe pri Kobaridu.\n_START_SECTION_\nVzhodna fronta\n_START_PARAGRAPH_\nAlfred Krauss je na za\xc4\x8detku maja 1918 od feldmar\xc5\xa1ala Edvarda B\xc3\xb6hm-Ermollija prevzel poveljstvo 2. avstro-ogrske armade, ki se je zatem preoblikovala v Vzhodno armado in postala okupacijska vojska v vzhodni Ukrajini. Njena glavna naloga je bila braniti ukrajinsko ozemlje pred vdorom ruske sovjetske vojske. Krauss je ostal njen poveljnik tudi po sklenitvi Versajskega miru leta 1918. Po vojni je nadzoroval umik nem\xc5\xa1kih in avstrijskih enot iz Ukrajine, kasneje pa tudi iz Tur\xc4\x8dije.\n_START_SECTION_\nObdobje po vojni\n_START_PARAGRAPH_\nAlfred Krauss je kmalu po vojni napisal knjigo\xc2\xa0\xc2\xbbDie Ursachen unserer Niederlage\xc2\xab\xc2\xa0(Vzroki na\xc5\xa1ega poraza), potem pa \xc5\xa1e knjigi\xc2\xa0\xc2\xbbTheorie und Praxis in der Kriegkunst\xc2\xab\xc2\xa0(Teorija in prasa v ve\xc5\xa1\xc4\x8dini vojskovanja) in \xc2\xa0\xc2\xbbDas Wunder von Karfreit\xc2\xab\xc2\xa0(\xc4\x8cude\xc5\xbe pri Kobaridu).'